P6_TA(2007)0082

Tα νησιά και οι φυσικοί και οικονομικοί περιορισμοί στο πλαίσιο της περιφερειακής πολιτικής

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με τα νησιά και τους φυσικούς και οικονομικούς περιορισμούς που αντιμετωπίζουν στο πλαίσιο της περιφερειακής πολιτικής (2006/2106(INI))

Το Ευρωπαϊκό Κοινοβούλιο,

- έχοντας υπόψη τους κανονισμούς για τα διαρθρωτικά ταμεία για την περίοδο 2007-2013,

- έχοντας υπόψη την απόφαση του Συμβουλίου 2006/702/EK της 6ης Οκτωβρίου 2006 για τις στρατηγικές κατευθυντήριες γραμμές της Κοινότητας για τη συνοχή [1],

- έχοντας υπόψη τα συμπεράσματα του Ευρωπαϊκού Συμβουλίου της Σεβίλλης της 21ης- 22ας Ιουνίου 2002,

- έχοντας υπόψη τα συμπεράσματα του Ευρωπαϊκού Συμβουλίου των Βρυξελλών τις 14ης και 15ης Δεκεμβρίου 2006,

- έχοντας υπόψη το ψήφισμά του της 2ας Σεπτεμβρίου 2003 σχετικά με τις διαρθρωτικά μειονεκτούσες περιφέρειες (νησιά, ορεινές περιφέρειες, περιφέρειες με χαμηλή πυκνότητα πληθυσμού) στο πλαίσιο της πολιτικής συνοχής και των θεσμικών της προοπτικών [2],

- έχοντας υπόψη τη γνωμοδότηση της Επιτροπής των Περιφερειών της 13ης Μαρτίου 2002 σχετικά με τις νησιωτικές περιοχές της Ευρωπαϊκής Ένωσης και τις προοπτικές τους ενόψει της διεύρυνσης [3],

- έχοντας υπόψη τη γνωμοδότηση της Επιτροπής των Περιφερειών της 7ης Ιουλίου 2005 για την αναθεώρηση των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα [4],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιφερειακής Ανάπτυξης (A6-0044/2007),

A. λαμβάνοντας υπόψη ότι το Ευρωπαϊκό Κοινοβούλιο έχει επιστήσει σε πολλές περιπτώσεις την προσοχή στα δεινά των νησιών, τα οποία αντιμετωπίζουν συσσωρευμένα μειονεκτήματα, και έχει τονίσει ότι είναι αναγκαίο να βοηθηθούν να υπερβούν τις δυσκολίες αυτές και να μειώσουν τις περιφερειακές ανισότητες,

Β. λαμβάνοντας υπόψη ότι οι έννοιες του εξόχως απομακρυσμένου και του νησιωτικού χαρακτήρα είναι διακριτές, αν και πολλές εξόχως απομακρυσμένες περιοχές είναι επίσης νησιά· λαμβάνοντας υπόψη ότι οι ειδικές διατάξεις του άρθρου 299 της Συνθήκης ΕΚ, που έχουν αποτελέσει εύλογη νομική βάση για λήψη μέτρων πραγματικής αντιστάθμισης προς υποβοήθηση των εξόχως απομακρυσμένων περιοχών, πρέπει να διακρίνονται από τις διατάξεις του άρθρου 158 της Συνθήκης ΕΚ και από τη δήλωση για τις νησιωτικές περιοχές της Συνθήκης του Άμστερνταμ, που ουδέποτε οδήγησαν σε μέτρα εφαρμογής, με αποτέλεσμα να έχουν σημειωθεί ανισότητες στην οικονομική ανάπτυξη μεταξύ του πυρήνα της ΕΕ αφενός και των νησιών της περιφέρειάς της αφετέρου,

Γ. λαμβάνοντας υπόψη ότι η συνοχή είναι ένας από τους κύριους στόχους της ΕΕ, αποσκοπώντας στην εξασφάλιση της πολυκεντρικής και αρμονικής ανάπτυξής της μέσω της μείωσης των περιφερειακών διαφορών και της άρσης των εμποδίων στην ανάπτυξη, συμπεριλαμβανομένων εμποδίων που συνδέονται με φυσικά και γεωγραφικά μειονεκτήματα,

Δ. λαμβάνοντας υπόψη ότι η αρχή της εδαφικής συνοχής κατοχυρώθηκε περαιτέρω στους νέους κανονισμούς για τα διαρθρωτικά ταμεία 2007-2013, και ότι η αρχή αυτή αποτελεί αναπόσπαστο μέρος της πολιτικής συνοχής που πρέπει να διατηρηθεί και να ενδυναμωθεί στο μέλλον και έχει στόχο την πολυκεντρική ολοκλήρωση της επικράτειας της ΕΕ για την εξασφάλιση ίσων ευκαιριών για όλες τις περιφέρειες και τους πληθυσμούς τους,

Ε. λαμβάνοντας υπόψη ότι η παράνομη μετανάστευση διά θαλάσσης αποτελεί ένα από τα κύρια προβλήματα που αντιμετωπίζει η ΕΕ, και ότι τον τελευταίο χρόνο η μεταναστευτική πίεση υπήρξε ιδιαίτερα έντονη στα εξωτερικά θαλάσσια σύνορα της ΕΕ και ιδίως στα νησιά της Μεσογείου, τα οποία καλούνται να σηκώσουν εντελώς δυσανάλογο βάρος αποκλειστικά λόγω της γεωγραφικής θέσης τους,

ΣΤ. λαμβάνοντας υπόψη ότι το Ευρωπαϊκό Συμβούλιο των Βρυξελλών της 14ης και 15ης Δεκεμβρίου 2006 επεσήμανε ότι η μετανάστευση πρέπει να αντιμετωπιστεί σε παγκόσμιο επίπεδο και ότι οι προσπάθειες που έχουν καταβληθεί έως τώρα πρέπει να ενταθούν, ιδίως σε ορισμένες νησιωτικές περιφέρειες της ΕΕ, καθώς αυτές αποτελούν τα θαλάσσια σύνορα της ΕΕ και μεταναστευτικές οδούς,

1. πιστεύει ότι ο νησιωτικός χαρακτήρας αποτελεί ταυτόχρονα γεωπολιτιστικό χαρακτηριστικό που επιδέχεται αξιοποίηση από αναπτυξιακή στρατηγική, και μόνιμο μειονέκτημα που δυσχεραίνει ακόμη περισσότερο την ανταγωνιστικότητα των εν λόγω περιφερειών·

2. αναγνωρίζει ότι έχουν ενσωματωθεί αρκετές συγκεκριμένες διατάξεις υπέρ των διαρθρωτικά μειονεκτουσών περιφερειών στους κανονισμούς για τα διαρθρωτικά ταμεία 2007-2013· εκφράζει ωστόσο τη δυσαρέσκειά του επειδή το Συμβούλιο δεν έλαβε υπόψη άλλες σημαντικές προτάσεις του Κοινοβουλίου, όπως τη δυνατότητα αύξησης του ποσοστού συγχρηματοδότησης για περιοχές που πλήττονται από περισσότερα από ένα γεωγραφικά ή φυσικά μειονεκτήματα·

3. καλεί την Επιτροπή, σε σχέση με την περίοδο προγραμματισμού 2007-2013 για τα επιχειρησιακά προγράμματα των νησιωτικών περιφερειών, συμπεριλαμβανομένων των προγραμμάτων του στόχου 2, να εξαντλήσει όλα τα περιθώρια που τους παρέχουν τη δυνατότητα εκτέλεσης μέτρων σχετικών με τα έργα υποδομής που είναι τόσο αναγκαία·

4. χαιρετίζει την έμφαση που δίδεται στην εδαφική διάσταση της πολιτικής συνοχής στις νέες στρατηγικές κατευθυντήριες γραμμές της Επιτροπής για τη συνοχή 2007-2013· σημειώνει, συγκεκριμένα, ότι η στήριξη της οικονομικής διαφοροποίησης περιοχών με φυσικά μειονεκτήματα περιλαμβάνεται μεταξύ των προτεραιοτήτων για την επόμενη περίοδο προγραμματισμού· προτρέπει, ως εκ τούτου, τις διαχειριστικές αρχές των ενδιαφερόμενων κρατών μελών να λάβουν πλήρως υπόψη την εν λόγω προτεραιότητα κατά την προετοιμασία των εθνικών στρατηγικών πλαισίων αναφοράς και των επιχειρησιακών προγραμμάτων τους·

5. καλεί την Επιτροπή να δώσει ιδιαίτερη προσοχή και να επιληφθεί της κατάστασης των νησιών και άλλων διαρθρωτικά μειονεκτουσών περιοχών στην τέταρτη έκθεση για τη συνοχή·

6. καλεί την Επιτροπή, στο πλαίσιο του προγράμματος εργασίας του Ευρωπαϊκού Δικτύου Παρατηρητηρίων Χωροταξικού Σχεδιασμού (European Spatial Planning Observation Network — ESPON), να δώσει ιδιαίτερη προσοχή στην κατάσταση των περιφερειών, και ιδίως των νησιών, που χειμάζονται από φυσικά μειονεκτήματα· θεωρεί απαραίτητη προϋπόθεση για την ικανοποιητική αντιμετώπιση των ιδιαιτεροτήτων των νησιών την ορθή και ολοκληρωμένη γνώση της κατάστασης που επικρατεί σε αυτά· καλεί επιτακτικά τα κράτη μέλη να δημιουργήσουν ειδικούς μηχανισμούς με στόχο τη συλλογή στοιχείων σχετικών με τα νησιά σε τοπικό επίπεδο, τα οποία στη συνέχεια θα αποστέλλονται στο ESPON·

7. καλεί την Επιτροπή να επικαιροποιήσει τα στατιστικά στοιχεία που συγκέντρωσε στο πλαίσιο των μελετών του 2003 για τα νησιά· πιστεύει ότι οι περαιτέρω προσπάθειες πρέπει να προσανατολιστούν προς την κατεύθυνση της ανάπτυξης στατιστικών δεικτών καταλληλότερων να παράσχουν μια σαφή στατιστική εικόνα του αναπτυξιακού επιπέδου και ικανοποιητική κατανόηση των περιοχών με γεωγραφικά και φυσικά μειονεκτήματα, ιδίως όταν υπάρχουν συσσωρευμένες δυσκολίες, όπως προκειμένου για οροσειρές, αρχιπελάγη και περιπτώσεις διπλά νησιωτικού χαρακτήρα· τονίζει ότι οι δείκτες αυτοί πρέπεινα καθιστούν δυνατή την καλύτερη εκτίμηση των διαφορών μεταξύ αυτών των περιφερειών και της υπόλοιπης ΕΕ, αλλά επίσης να καθιστούν δυνατή την εκτίμηση των ανισοτήτων που υπάρχουν εντός των περιφερειών αυτών· καλεί την Επιτροπή να παρακολουθεί τους δείκτες αυτούς και να υποβάλλει τακτικά σχετικές εκθέσεις, περιλαμβάνοντας παραδείγματα βέλτιστης πρακτικής·

8. αναγνωρίζει το γεγονός ότι η Επιτροπή υπογραμμίζει την ειδική κατάσταση των νησιών και των απομακρυσμένων περιφερειών στις κατευθυντήριες γραμμές σχετικά με τις εθνικές περιφερειακές ενισχύσεις 2007-2013 και στις κατευθυντήριες γραμμές σχετικά με τις κρατικές ενισχύσεις και το κεφάλαιο επιχειρηματικού κινδύνου για μικρομεσαίες επιχειρήσεις· θεωρεί ωστόσο ότι, για μια ικανοποιητικότερη αντιμετώπιση του μόνιμου μειονεκτήματος των εν λόγω περιοχών, θα πρέπει να υπάρξει μεγαλύτερη ευελιξία στην εφαρμογή των υφιστάμενων και μελλοντικών πολιτικών κρατικών ενισχύσεων, χωρίς η ευελιξία αυτή να προκαλεί απαράδεκτες στρεβλώσεις της αγοράς εντός της ΕΕ· καλεί την Επιτροπή να επανεξετάσει τη μεθοδολογία της κατά τρόπο ώστε να λαμβάνεται περισσότερο υπόψη η ανάγκη των νησιών για ισότιμη πρόσβαση στην εσωτερική αγορά σε σχέση με τις ηπειρωτικές περιοχές· θεωρεί εν προκειμένω ότι η βελτίωση των μεταφορικών συνδέσεων πρέπει να αποτελέσει προτεραιότητα στον τομέα αυτό, ιδίως στην περίπτωση λιμένων και αερολιμένων·

9. καλεί την Επιτροπή να εξετάσει το ενδεχόμενο να επιτρέψει τη χορήγηση κρατικών ενισχύσεων σε νησιωτικές περιφέρειες στις οποίες το κόστος των καυσίμων και της ενέργειας έχει σαφώς αρνητικό αντίκτυπο στην ανταγωνιστικότητα των κοινοτήτων που κατοικούν εκεί· επισημαίνει ειδικότερα ότι οι σημαντικές διακυμάνσεις του κόστους των καυσίμων μπορεί να καταστήσει τη μεταφορά μεταξύ των νησιωτικών περιφερειών και της ηπειρωτικής Ευρώπης σημαντικά επαχθέστερη· πιστεύει ότι, στις προσεχείς κατευθυντήριες γραμμές περιφερειακών κρατικών ενισχύσεων, ένα καθεστώς το οποίο παρέχει λειτουργικές ενισχύσεις θα πρέπει να επεκταθεί σε όλες τις νησιωτικές περιφέρειες που δεν είναι νησιωτικά κράτη ή εσωτερικά νησιά·

10. καλεί την Επιτροπή να αναλάβει και να παρουσιάζει στο Κοινοβούλιο, σε τακτική βάση, μια μελέτη "αξιολόγησης ειδικών αναγκών" των νησιωτικών περιφερειών λαμβάνοντας υπόψη θέματα ιδιαίτερου ενδιαφέροντος για τα νησιά και προτείνοντας μέτρα αντιμετώπισής τους· θεωρεί ότι μια τέτοια αξιολόγηση θα πρέπει να εστιάζει ιδιαίτερα στον αντίκτυπο της εφαρμογής της περιφερειακής πολιτικής για τα νησιά, περιλαμβανομένου του αντικτύπου στα επίπεδα επένδυσης, την εξάπλωση της οικονομικής δραστηριότητας, την ανεργία, τις υποδομές στον τομέα μεταφορών (κυρίως, λιμένες και αεροδρόμια), τις περιβαλλοντικές πιέσεις και το συνολικό επίπεδο οικονομικής και κοινωνικής ολοκλήρωσης των νησιών στο πλαίσιο της εσωτερικής αγοράς·

11. ζητεί από τα κράτη μέλη να διασφαλίσουν την αποτελεσματική προστασία των περιβαλλοντικών, πολιτιστικών και κοινωνικών ιδιαιτεροτήτων των νησιωτικών περιοχών με μέτρα όπως η εκπόνηση κατάλληλων χωροταξικών σχεδίων και ο έλεγχος των κατασκευών και της οικοδομικής δραστηριότητας, και να υλοποιήσουν, επίσης, σε συνεργασία με την Επιτροπή, ολοκληρωμένα προγράμματα διαφύλαξης της πολιτιστικής κληρονομιάς και των περιβαλλοντικών πόρων·

12. εγκρίνει τη διατομεακή προσέγγιση στην εφαρμογή των κοινοτικών πολιτικών, όπως αντικατοπτρίζεται στην πράσινη βίβλο της Επιτροπής με τίτλο "Προς μια ναυτιλιακή πολιτική της Ένωσης: ένα ευρωπαϊκό όραμα για τους ωκεανούς και τις θάλασσες", και επιμένει ότι η προσέγγιση αυτή πρέπει να εφαρμοστεί πρωτίστως στα νησιά τα οποία αποτελούν θεμελιώδες στοιχείο της ευρωπαϊκής θαλάσσιας διάστασης· καλεί την Επιτροπή να επεκτείνει τη διατομεακή προσέγγιση και σε άλλες πολιτικές ώστε να λαμβάνονται υπόψη οι ιδιαίτερες περιστάσεις των νησιωτικών περιφερειών, προωθώντας έτσι την ικανότητα των περιφερειών αυτών να ενσωματωθούν πλήρως και να αντλήσουν τα οφέλη της εσωτερικής αγοράς και της στρατηγικής της Λισαβόνας·

13. εφιστά ιδιαίτερα την προσοχή στα νησιά που απέχουν πολύ από μεγάλα πληθυσμιακά κέντρα και τα οποία, κατά συνέπεια, βιώνουν δυσκολίες πρόσβασης και παροχής υπηρεσιών και βαρύνονται με υψηλότερο κόστος, ιδίως σε σχέση με τις μεταφορές, πράγμα που τα θέτει σε ανταγωνιστικό μειονέκτημα·

14. ενθαρρύνει τις καταβαλλόμενες προσπάθειες προς μια ολιστική θαλάσσια πολιτική της Κοινότητας, η οποία θα εκτείνεται πέραν των νομικών συνόρων της ΕΕ και συνεπώς θα εδραιώνει, μέσω της προνομιακής γεωπολιτικής θέσης των κοινοτικών νησιών, ισχυρές εμπορικές, οικονομικές και πολιτικές σχέσεις και τεχνική συνεργασία (ανταλλαγή γνώσεων και εμπειρίας) με γειτονικές χώρες βάσει του διεθνούς δικαίου της θάλασσας και του αμοιβαίου σεβασμού και οφέλους·

15. θεωρεί ότι τα νησιά αντιμετωπίζουν υψηλότερο του μέσου όρου κατά κεφαλήν κόστος σε σχέση με τις υποδομές μεταφορών και περιβαλλοντικής προστασίας καθώς και τις ενεργειακές ανάγκες, και συχνά δυσκολεύονται περισσότερο να εφαρμόσουν ορισμένα μέρη του κεκτημένου τα οποία ενδεχομένως δεν έχουν λάβει πλήρως υπόψη τις ιδιαιτερότητές τους· καλεί, ως εκ τούτου, την Επιτροπή να εγκρίνει μια περισσότερο ευέλικτη προσέγγιση προς τα νησιά όσον αφορά τη χάραξη πολιτικής και τη νομοθεσία η εφαρμογή της οποίας μπορεί να αποβεί ιδιαίτερα επιβαρυντική για τα νησιά·

16. ζητεί από την Επιτροπή να συγκροτήσει στη Γενική Διεύθυνση Περιφερειακής Πολιτικής μία διοικητική μονάδα για τα νησιά στη βάση της υπάρχουσας διοικητικής μονάδας για τις εξόχως απόκεντρες περιφέρειες, προκειμένου να εξασφαλίζεται ότι οι ιδιαιτερότητες και οι ανάγκες των νησιών, και των μόνιμων και εποχιακών κατοίκων τους, θα λαμβάνονται συστηματικά υπόψη στη χάραξη πολιτικής με στόχο την επίτευξη κοινωνικής, οικονομικής και εδαφικής συνοχής και στην εφαρμογή μέτρων, ιδίως στους τομείς των μεταφορών, της ενέργειας, της διασφάλισης επαρκών υδάτινων πόρων, της επιτήρησης περιφερειακών συνοριακών περιοχών και της προστασίας του εύθραυστου νησιωτικού περιβάλλοντος·

17. ευελπιστεί η Επιτροπή να αξιοποιήσει περαιτέρω τη δυνατότητα που παρέχει η Συνθήκη ΕΚ για την προσαρμογή των κοινοτικών πολιτικών που ενδέχεται να έχουν αρνητικές επιπτώσεις στην οικονομική, κοινωνική και εδαφική ανάπτυξη των εν λόγω περιφερειών, με στόχο την όσο το δυνατόν αποτελεσματικότερη αντιμετώπιση των σημαντικών προβλημάτων που πλήττουν ιδιαίτερα κάθε περιφέρεια ή ομάδα νησιωτικών περιφερειών·

18. θεωρεί ότι θα πρέπει να δοθεί ιδιαίτερη προσοχή στους επικρατέστερους τομείς οικονομικής δραστηριότητας στα νησιά, κυρίως τη γεωργία, την αλιεία, τον τουρισμό και τη βιοτεχνία· καλεί, ως εκ τούτου, την Επιτροπή να διασφαλίσει ότι οι πρωτοβουλίες πολιτικής της θα λαμβάνουν ολοένα περισσότερο υπόψη τις ειδικές ανάγκες των νησιών σε αυτούς τους τομείς·

19. καλεί την Επιτροπή να εξετάσει τις προσαρμογές που απαιτούνται στο τεστ "επενδυτή ελεύθερης αγοράς" για τις κρατικές ενισχύσεις προκειμένου αυτό να αντανακλά τις πραγματικότητες της ζωής στα νησιά και στις άλλες απομακρυσμένες περιφέρειες, όπου μπορεί να είναι αδύνατον να βρεθεί ή να αξιολογηθεί ένας επενδυτής ελεύθερης αγοράς καθώς ενδέχεται να μην υπάρχει κανένας στην περιοχή· επισημαίνει επίσης ότι το μέσο επίπεδο απόδοσης για έναν δεδομένο τομέα είναι ελάχιστα πιθανό να επιτευχθεί λόγω του μικρού μεγέθους και της γεωγραφικής απόστασης των αγορών, με αποτέλεσμα το τεστ αυτό να είναι αδύνατον να αποβεί θετικό για τα απομακρυσμένα νησιά·

20. καλεί την Επιτροπή να εξετάσει ιδιαιτέρως την επίδραση των κλιματικών αλλαγών στις νησιωτικές περιοχές και ιδίως την επιδείνωση υπαρχόντων προβλημάτων όπως η λειψυδρία, καθώς επίσης να προωθήσει, σε συνεργασία με τα κράτη μέλη, την ανάπτυξη και εφαρμογή κατάλληλων τεχνολογιών ή άλλων δράσεων για την αντιμετώπιση αυτών των προβλημάτων·

21. καλεί την Επιτροπή να επανεξετάσει το πλαίσιο των δημοσίων συμβάσεων που σχετίζονται με τις μεταφορές, για την άρση τυχόν εμποδίων σε ό,τι αφορά τις υποχρεώσεις παροχής δημόσιας υπηρεσίας, έτσι ώστε να διευκολυνθεί η συγκοινωνιακή διασύνδεση των νησιωτικών περιοχών·

22. καλεί την Επιτροπή να δώσει προτεραιότητα στην ενεργειακή ασφάλεια των νησιών και στη χρηματοδότηση για την ανάπτυξη και υλοποίηση έργων παραγωγής ενέργειας με χρήση νέων τεχνολογιών και ανανεώσιμων πηγών ενέργειας, και να προωθήσει την αποδοτική χρήση της ενέργειας, με σεβασμό στην προστασία του περιβάλλοντος και τη διατήρηση του φυσικού κάλλους·

23. ενθαρρύνει τις νησιωτικές κοινότητες να χρησιμοποιούν τις Ευρωπεριφέρειες ή παρεμφερή ευρωπαϊκά δίκτυα για τη διαχείριση της διαπεριφερειακής συνεργασίας, την ανταλλαγή ορθών πρακτικών, καθώς και την ανάπτυξη διασυνοριακών σχεδίων και καλύτερη ενσωμάτωση των νησιωτικών κοινοτήτων στις περιβάλλουσες οικονομικές ζώνες·

24. ενθαρρύνει τις νησιωτικές κοινότητες να κάνουν χρήση των χρηματοδοτικών και διαχειριστικών μηχανισμών του Jaspers (κοινή βοήθεια για την υποστήριξη των έργων στις ευρωπαϊκές περιφέρειες) και του Jeremie (κοινοί ευρωπαϊκοί πόροι για τις μικροεπιχειρήσεις και τις μεσαίες επιχειρήσεις), προκειμένου να αξιοποιηθούν οι διαθέσιμοι πόροι περιφερειακής ανάπτυξης και να ενισχυθεί η ανάπτυξη μικροεπιχειρήσεων και μικρομεσαίων επιχειρήσεων, ενθαρρύνοντας τη διαφοροποίηση των νησιωτικών οικονομιών και προωθώντας τη βασική οικονομική μεγέθυνση μέσω της βιώσιμης ανάπτυξης· ενθαρρύνει επιπλέον την εφαρμογή, σε τοπικό, περιφερειακό, εθνικό και ευρωπαϊκό επίπεδο, της πρωτοβουλίας για "βελτίωση της νομοθεσίας" με στόχο, μεταξύ άλλων, την απλούστευση των διοικητικών απαιτήσεων, κυρίως όσον αφορά την υποβολή και την αξιολόγηση αιτήσεων χρηματοδοτικής ενίσχυσης·

25. αναγνωρίζει το θετικό αποτέλεσμα που επιτεύχθηκε όσον αφορά την εφαρμογή, για πρώτη φορά, των ευρωπαϊκών πόρων διασυνοριακού ελέγχου και χαιρετίζει την πρόσφατη πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση μηχανισμού σύστασης ομάδων ταχείας επέμβασης στα σύνορα (COM(2006)0401), με σκοπό την παροχή ταχείας επιχειρησιακής και τεχνικής υποστήριξης σε οιοδήποτε κράτος μέλος το ζητήσει· πιστεύει, εντούτοις, ότι οι δραστηριότητες των εν λόγω ομάδων θα είναι αποτελεσματικές μόνο εφόσον οι αρμοδιότητές τους καθοριστούν με δέουσα αναφορά στις αρμοδιότητες ενός ευρωπαϊκού οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (Frontex)· προτρέπει την Επιτροπή να εξετάσει την ανάγκη δημιουργίας μιας ευρωπαϊκής υπηρεσίας ακτοφυλακής που να παρέχει βοήθεια, εκ παραλλήλου, στις εν λόγω περιφέρειες και στα κράτη μέλη όσον αφορά την παρακολούθηση των εξωτερικών συνόρων της ΕΕ·

26. επαναλαμβάνει την υποστήριξή του προς τις πρωτοβουλίες και δραστηριότητες που ανέλαβε ο Frontex και ζητεί ο οργανισμός αυτός να παρακολουθεί συνεχώς τον αντίκτυπο της παράνομης μετανάστευσης στις νησιωτικές κοινότητες· καλεί την Επιτροπή και τον Frontex να αναλάβουν δράση υπέρ των νησιών, προκειμένου να μετριαστεί η άμεση πίεση για αντιμετώπιση του προβλήματος διασφαλίζοντας παράλληλα τον δέοντα σεβασμό στα ανθρώπινα δικαιώματα· καλεί το Συμβούλιο και την Επιτροπή να εξασφαλίσουν τη διάθεση επαρκών πόρων για ταχεία και αποτελεσματική δράση· τονίζει περαιτέρω τη σημασία ενός ισχυρότερου και στενότερου συντονισμού και συνεργασίας μεταξύ των νησιών και την ανάγκη μεγαλύτερης συμμετοχής των περιφερειών αυτών στην καταπολέμηση της παράνομης μετανάστευσης·

27. καλεί την Επιτροπή να δώσει ιδιαίτερη έμφαση στην ανάπτυξη της ευρυζωνικότητας και να προωθήσει μέτρα για την αντιμετώπιση των ιδιαίτερων δυσκολιών που παρουσιάζει η παροχή υπηρεσιών στις νησιωτικές περιοχές, όπως των υπηρεσιών παροχής υγείας και τηλεματικής ιατρικής, ηλεκτρονικής διακυβέρνησης και εξυπηρέτησης πολιτών·

28. θεωρεί ότι ο τουρισμός αποτελεί για τα περισσότερα νησιά πρωταρχική πλουτοπαραγωγική πηγή, με άμεση επιρροή στην ανάπτυξη άλλων τομέων (γεωργία, εμπόριο, υπηρεσίες, αλιεία), και ότι είναι επιτακτική η ανάγκη να θεσπιστεί ολοκληρωμένη πολιτική ικανή να διασφαλίσει τη βιωσιμότητα του νησιωτικού τουρισμού· πιστεύει ότι η πολιτική αυτή πρέπει να συνοδεύεται από άρτια οργανωμένη ευρωπαϊκή ενημερωτική εκστρατεία προσανατολισμένη προς τους ευρωπαίους πολίτες, με τη δημιουργία σήμανσης ποιότητας και νησιωτικής προέλευσης και την ανάδυση ή την περαιτέρω ανάπτυξη άλλων τομέων δραστηριότητας στα νησιά· καλεί την Επιτροπή, έχοντας υπόψη της τα ανωτέρω, να διεξαγάγει διατομεακή ανάλυση δίνοντας ιδιαίτερη προσοχή στις ευκαιρίες στήριξης του αειφόρου τουρισμού στο πλαίσιο των περιφερειακών στρατηγικών των νησιών που απέχουν πολύ από τα πληθυσμιακά κέντρα·

29. προτείνει να ορίσουν η Επιτροπή και τα άλλα θεσμικά όργανα το έτος 2010 ως ευρωπαϊκό έτος για τα νησιά·

30. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 291 της 21.10.2006, σ. 11.

[2] ΕΕ C 76 Ε τ ης 25.3.2004, σ. 111.

[3] ΕΕ C 192 της 12.8.2002, σ. 42.

[4] ΕΕ C 31 της 7.2.2006, σ. 25.

--------------------------------------------------